የፉክክር በራፍ ሳይዘጋ አድሯል።
የርብ መስኖ ልማት ግድብ ግንባታ በ2000 ዓ.ም ሲጀመር በአራት ዓመታት ለማጠናቀቅ ታስቦ ነበር፡፡ ይሁን እንጂ በተለያዩ ምክንያቶች ዘግይቶ 2011 ዓ.ም ግንባታው ተጠናቅቆ መመረቁ ይታወሳል፡፡ ምንም እንኳን ግድቡ ቢጠናቀቅም በዓለም ባንክ የገንዘብ ድጋፍ አማካኝነት በግድቡ ላይ የሚሠሩ የመስኖ ልማት ፕሮጀክቶች ግን ገና አልተጠናቀቁም፡፡ በደቡብ ጎንደር ዞን ሊቦ ከምከምና ፎገራ ወረዳዎች ሦስት ሺህ ሄክታር መሬት ለማልማት የሚሠሩት የርብ ግድብ መስኖ ልማት ፕሮጀክቶች የግንባታ አፈጻጸማቸው ገና 68 በመቶ ነው፡፡በሌላ በኩል በ2005 ዓ.ም በማዕከላዊ ጎንደር ዞን ምዕራብ ደንቢያ ወረዳ የተገነባው የመገጭ ሰራባ (ፓምፕ) መስኖ ልማት ፕሮጀክት በሰባት ዓመቱ ተጠናቅቆ ጥቅምት 15/2012 ዓ.ም ተመርቋል፡፡ 8 ሺህ አባወራዎችን እና 30 ሺህ የሚደርሱ የኅብረተሰብ ክፍሎችን ተጠቃሚ የሚያደርገው ግድቡ 1 ነጥብ 3 ቢሊዮን ብር ወጪ ተደርጎበታል፡፡ አራት ሺህ ሄክታር መሬት የማልማት አቅም እንዳለውም አብመድ ዘግቦ ነበር፡፡ በዓለም ባንክ የገንዘብ ድጋፍ በግድቡ ላይ የሚሠራው የመገጭ ሰራባ መስኖ ልማት ፕሮጀክት 99 በመቶ ደርሷል፡፡ የሚስተካከሉ ነገሮች እንዳሉ እና ሲጠናቀቅ ርክክብ እንደሚደረግ ስምምነት በመድረስም ተመርቋል፡፡ ነገር ግን እስካሁን ባለበት እንደቆመ መሆኑን ነው የአማራ ክልል ፕሮጀክት ማስተባበሪያ ጽሕፈት ቤት ሥራ አስኪያጅ ቢረሳው እምሩ የተናገሩት፡፡በሁለቱ የመስኖ ግድቦች ላይ በዓለም ባንክ የገንዘብ ድጋፍ አማካኝነት የሚሠሩት ፕሮጀክቶች ሳይጠናቀቁ የዓለም ባንክ የስምምነት ጊዜ 2010 ዓ.ም ተጠናቅቋል፡፡ ሲጠናቀቅም መንግሥት ከገንዘብ ስምምነቱ በተረፈው ላይ ተጨማሪ በጀት መድቦ እንዲያስጨርስ ስምምነት ተደርሷል፡፡ ስምምነቱ የተደረገውም በአንድ ዓመት ጊዜ ውስጥ ግንባታቸውን ለማጠናቀቅ ነበር፡፡ ይሁን እንጂ ሳይጠናቀቅ ሦስት ዓመታት ተቆጥረዋል፡፡ ይህም የሚሰጠውን ጥቅም ከማስቀረቱ ባለፈ የጎርፍ አደጋ የስጋት ምንጭም ሆኗል፡፡ የክልሉ መንግሥትም የጎርፍ አደጋን ለመቀነስ በየዓመቱ ከፍተኛ ወጪ ያወጣል፡፡ ባለፈው ዓመት ብቻ 3 ሚሊዮን ብር ወጪ መደረጉ ለዚህ ማሳያ ነው፡፡